een remissie van schake voer wouter van cockelberge
met vive zyne complicen
kaerle etcetera, doen te wetene allen jegenwoirdighe ende
toecommende dat wy ontfangen hebben die oitmoedige supplicatie
van wouter van cockelberghe woenende ter leest binnen der
vryheyt onser stede van mechelen, hennen steelman dierick
eertbrugge jacob camerlinck jan van breedonck ende
jacop van oistenryck, inhoudende hoe dat de voirs. wouter
van cockelberghe suppliant in alle duecht ende eerbaerheyt
gevryt ende gevolght heeft eene eerbaere jonge dochtere
oudt xvii jaeren oft daeromtrent woenende tot hombeke
genaempt peeternelle van wueluwe vadere noch moeder
hebbende, zulcx dat zy malcanderen lief gehadt hebben
zoe dat om malcanderen te trouwene ende de voirs. wouter
suppliant verstaen hebbende dat die vrienden vande selver
peeternellen genegen waeren haer te gheven eenen
anderen man heeft tselve haer te kennen gegheven
haer vragende oft tselve wel haer meyninge was
waer up zy zeyde dat neen ende dat zy sou dien
nemmermeer nemen en zoude ende mits dien ende dier
gelycke woerden die zy onderlingen hadden de voirs.
wouter suppliant bemerckende dat de voirs. peeternelle
goede jonst tot hem droech heeft haer geseyt indien
ick wiste dat uwen wille zulck waere ick soude
u nemen ende met my leyden waer mede zy als doen
werdt lachende ende colacierende daer inne genoech
consent ghevende zoe hem dochte ende ten eynde
zoe zette zy hem dach te commen tot hueren huyse
upden lesten heyligen paesch dach lestleden ende
achtervolgende dien de voirs. wouter suppliant sorge
dragende te voldoene ten segghen vande voirs. peeternelle
is ten selven daghe binnen zonneschyne gecommen metten
anderen supplianten ten huyse daer de selve peeternelle
met huere moeye woenende was ende de selve
wouter suppliant commende binnen den huyse heeft
aldaer gevonden de selve peeternelle hebbende een jonck
kint op haeren schoot haer vraegende met zoeten
woerden oft haer beliefte waer met hem te gaen
drincken waer op die moeye vande voirs. peeternelle
daer jegenwoirdich zynde zeyde dat zy uuyt den
huyse niet gaen en soude mit dien zoe zyn de
andere supplianten oic binnen den huyse gecommen des
onder anderen de voirs. jan van breedonck suppliant
nam zoetelyck de voirs. peeternelle metten arme
haer zegghende staet op ghy moet mede waer op zy
antwordde ziende huere voirs. moeye ick en sal niet
mede gaen zoe dat de voirs. jacop camerlick oock
suppliant nam haer tkint vanden schoye ende settet neder
opden vloer ende namse metten anderen arme ende
ley dese zoe buyten den huyse dwelck merckende de
selve peeternelle zeyde waer zulde my leyden en
hebbe ick hier gheen vrienden ende mits desen zoe
hebben zommige vrouwen de voirs. peeternelle willen
houden maer een vande voirs. supplianten ontrack haer die hant
ende commende alsoe buyten den huyse zoe es gecommen
die oom vande selver peeternelle zegghende gesellen ziet
wat ghy doet ende zyn alsoe voorts wech gegaen belettende
de sommighe van heurlieder datmen hen niet en volghde
ende zunderlinge de voirs. jacop van oistenryck de
welcke hadde eenen gespannen boghe op zyn schouwere
ziende dat die oom vande voirs. peeternelle hemlieden volghde
heeft den selven boghe genomen in deen handt ende eenen
pyl in dandere zegghende blyft achtere ick raidt u voir
tbeste oft ick doen u achter blyven ende oock al zoe
die moeye vande selver peeternelle ende andere vrouwen
altyts volghen wilden zoe zeyde oick een vande voirs.
supplianten tot henlieden blyft achtere oft ick sal u smyten ende
mits desen mach wesen dat eene vande voirs. vrauwen
metten platten van eender pycken geslegen was heeft oick
een vande selven supplianten metten stocke vander pycken geslegen
omtrent den rugghe van eenen geselle die hen volghde
ende zyn ten lesten zoe voort gegaen zonder yemandt
te grieven tot den huyse van willem van wueluwe
des voirs. peeternelle oom aldaer zy twee oft drie
potten biers gedroncken hebben ende alsoe een vande
supplianten eenen pot nam ende eenen dronck brochte der
selver peeternelle zoe heeft zy dat gewacht
ende den pot nemende heeft voirts den voirs. wouter
suppliant hueren vryer gebrocht ende alsoe zy hoerden
dat sommige vrienden haer volghden zoe zyn zy tsamen
gewillichlyck uuyten huyse gegaen ende de selve peeternelle
zonder in huere voirs. ooms huys eenich mesbaer te maken
heeft uuyten huyse wesende ende hoorende dat huere
vrienden riepen waer zydy nelle geseyt tottenvoirs.
wouter hueren vryer gaende gesamender handt zonder
te antwoirdden up troepen van hueren vrienden laet ons
gaen dat zy ons niet en vinden ende liepen alsoe malcanderen
byder handt houdende voirby gieles bessens inde strate gelyck
oft zy man ende wyf geweest hadden ende syn alzoe
tsamen gegaen eerst nae raemdonck ten huyse van eenen
goeden eerbaren man genaempt willem zellekens aldaer
zy ontboden hebben den prochiaen in meyningen malcanderen
te ondertrouwene maer hy en was niet thuys ende
naedien betaelt hebbende der weerdinnen zyn tsamen
voortgegaen tot inde prochie van maldere aldaer zy
oock ontboden hebben den prochiaen maer alzoe hy
nyet thuys en was es daer gecommen een capellaen de
welcke dat nyet en dorste doen overmits dat zy
van dier prochien nyet en waeren ende mits dien nae
goede chiere aldaer gedaen hebbende tot zanderdaechs
zoe zyn zy tsamen voorts gegaen tot inde prochie
van purs dair die voirs. pieternelle by hueren wille
ende daer toe oock ontboden den prochiaen die hem
excuseerde te commen zegghende dat hy tsanderdaechs
gaerne commen soude waer van de voirs. wouter
ende peeternelle des droeve wesende braken
tsamen eenen penninck ende elck van hen beyden
nemende een stuck hebben malcanderen huere
kerstelycke trouwe gegheven ende daer op zyn
zy gewillich tsamen gaen slapen ende in teeken
van dien zoe heeft de selve peeternelle daer
af verleden een instrument ende hoewel dat
mits desen die voirs. supplianten nyet en meenden
yet mesdaen te hebbene ende dat de voirs.
peeternelle tot menigen stonden ende in presencien van goede
mannen geseyt ende verclaert heeft dat zy den voirs.
wouter voor hueren man houdt ende dat huer nyet leet
en is van tghene dat zy gedaen heeft maer waert
dat zy dat te doen hadde zy zoude noch doen nietmin
beduchtende strangheyt van justicien en souden hen niet
dorren houden noch converseren in onsen landen ende
heerlicheden maer hen daer van moeten absent houden
tot huere geheele verderffenisse ten zy dat onse gracie
ende gnade hemlieden hier op verleent wordde alsoe zy
zegghen ons omme de selve zeere oitmoedelyck
biddende, soe eest dat wy de saecken voerscreven
overgemerct den voirn. wouter van cockelberghe
hennen steelman dierick eertbrugge jacop camerlinck
jan van breedonck ende jacop van oistenryck supplianten
genegen wesende tot huere voirs. bede ende supplicatie
ende willende hen in dit stuck gracie ende genade
vorderen voor strangheyt van justicien zunderlinge
in faveure van onser blyder wedercompst in desen
onsen landen van harwaertsover ende bisondere in
onser stede van brugghe hebben inden gevalle als
boven vergheven quytgescholden ende geremitteert
vergheven schelden quyte ende remitteren uuyt onser
zunderlingher gracie mits desen onsen brieve
tfait ende mesuz boven verclaert mitgaders alle peynen
ende bruecken corporelle ende criminelle dair inne
zy ter causen van dien mit datter aencleeft jegens ende
justicien mesdaen ende mesbruyct moegen hebben
hemlieden als ten desen wederstellende ende restituerende
tot huere goede fame ende name in onsen voirs. landen
ende heerlicheden ende tot hueren onverbuerden goeden
indien zy daer eenighe hebben gelyck ende in alder
manieren als zy waeren voor die toecomptste vanden
feyte ende mesuse voirscreven imponerende hier op
eeuwich zwygen ende scilence onsen procureur generael
van brabant ende allen anderen onsen richteren justicieren
ende officieren wye zy zyn satisfactie ende beteringe
eerst ende alvooren gedaen der geintresseerde partie
inden die noch niet gedaen en zy ende eenighe dair toe
dient civylyck alleenlyck behoudelyck dat de voirn.
supplianten gehouden zullen wesen tvoirn. fayt ende mesuz
tegens ons civylyck te beteren nair die gelegentheyt
vande saken ende faculteyt van hueren goeden ende
oock te betalen ende refonderen die redelycke costen
van justicien hier op gedaen ende naegevolght der
taxacien ende arbiterscepe van onsen lieven ende
getrouwen die cancellier ende luyden van onsen rade
geordonneert in brabant die wy daer toe committeren
ontbieden daeromme ende bevelen den selven van onsen
raide in brabant dat voor hemlieden geroupen die ghene
diere behoiren geroupen te zyne zy procederen wel
ende duechdelyck ter verifficatien ende interinemente
van desen onsen jegenwoirdighe brieve nair huere
vorme ende inhouden ende ter taxacien ende arbiterscepe
vanden voirn. civyle boete ende costen voirscreven ende
dat gedaen ende de voirs. civyle boete getaxeert ende
byden voirs. supplianten betaelt zynde in handen vanden
ghenen van onsen ontfangers dient behoiren sal
die gehouden wert daer van ontfanck te maken
rekeninge bewys ende reliqua te doene tot onsen
proffyte metten anderen penningen van zynen ontfange
zy onse drossaet van brabant ende alle andere
onse richteren justicieren ende officieren mitsgaders
vande smaelre heeren ons lands van brabant wyen
dit aengaen oft aenroeren sal moegen huere
stedehouderen ende eenyegelyck van hen bisondere
zoe hem toebehoiren sal doen laten ende gedoogen
den voirn. supplianten ende eenyegelycken van hen van
deser onser gracie quytscheldinghe remissie ende
pardoene ende van alden inhouden van desen inder
voegen ende manieren voeren verhaelt rustelyck
vredelyck ende eeuwelyck genyeten ende gebruycken
zonder hemlieden te doene ofte laten geschien nu noch in
toecommende tyden eenich hinder stoot letsel oft
moeyenisse aen lyve noch aen goede ter contrarien
in eenigher manieren maer indien huere lyven oft
eenige van huere voirs. onverbuerde goeden daeromme
zyn oft naemaels waeren gevangen gearresteert
belet oft becommert dat zy die stellen ende setten oft
doen stellen ende setten terstont ende sonder vertreck
tot geheele ende volcommender slakinghe ende delivrancie
want ons alsoe gelieft, ende ten eynde dat dit
goet vast ende gestadich blyve tot eeuwigen dagen
zoe hebben wy onsen zeghel hier aen doen hangen
behoudelyck in anderen zaecken ons recht ende
eenyegelyck tzyne in allen, gegheven in onser
stede van brugge inde maent van jullio int
jaer onsheeren duysent vyfhondert ende twintich
ende van onsen rycken te wetene van dien vanden
roomsche tweeste ende van castillien etcetera tvyfste
aldus stont gescreven onder opte plycke byden
coninck, ende geteekent du blioul, ende noch visa
gecollacioneert ende bevonden concorderende
metten originale, by mij